ועדת הכספים, כנסת 18, פרוטוקול מספר 655, 2011-01-25 00:00

משה גפני: בוקר טוב, אני מתכבד לפתוח את ועדת הוועדה.

משה גפני: במסגרת יום הנגב והגליל בכנסת, אנחנו פותחים את הישיבה בנושא של הסיוע ליישובי הנגב והגליל.

משה גפני: אני מקדם בברכה את השר, המשנה לראש הממשלה, השר סילבן שלום שאחרי הרבה שנים הוא מגיע לוועדת הכספים לאחר שהוא היה כאן ובהשתתפות שלו בישיבה אנחנו רואים בזה כבוד גדול.

משה גפני: לפני שאני מאפשר לו להעלות את העניין, אני מבקש לומר שני משפטים.

משה גפני: פיתוח הנגב והגליל הוא קודם כל מעשה ציוני ממדרגה ראשונה.

משה גפני: אני רוצה להבהיר במה אני מתכוון ציוני, כדי שלא תהיה אי הבנה בעניין הזה ולומר מהו ציוני בעיניי.

ציון פיניאן: מי שקוראים לו ציון.

סילבן שלום: דרך אגב, גם לי.

סילבן שלום: השם הראשון שלי הוא ציון.

סילבן שלום: את זה אתה לומד עכשיו פעם ראשונה.

משה גפני: בעיניי ציוני הוא מי שרוצה שתהיה כאן ועושה הכל על מנת שתהיה כאן חברה צודקת, חברה שאין בה גזענות, שאין בה קיפוח של מיעוטים, מי שמעוניין שלאזרחים כאן יהיה טוב, מי שנמצא כאן, מי שחי כאן ומי שרוצה להמשיך ולחיות כאן, ומי שרוצה שצורת המדינה גם תהיה באופן הכי צודק, כפי שאמרתי.

משה גפני: המציאות הזאת בה מתרכז חלק גדול מהאוכלוסייה המבוססת במרכז הארץ, המשמעות של העניין היא משמעות מאוד חמורה מכל בחינה אפשרית.

משה גפני: קודם כל, ההזנחה של ערי הפריפריה, ההזנחה של הגליל, ההזנחה של הנגב.

משה גפני: מטבע הדברים, ההזנחה היא גם בנושא של תעסוקה, גם בנושא של עידוד התעשייה, גם בנושא של החינוך, גם בנושא של השירותים המוניציפאליים.

משה גפני: עצם העובדה שישובים מבוססים נמצאים במרכז הארץ ובגליל ובנגב המצב הוא יותר גרוע, זאת חברה לא צודקת.

משה גפני: אני לא מדבר על הסיבות הביטחוניות בגינן אסור שהנגב והגליל יישארו באופן כזה שהם בשלב ב' בכל טיפול הממשלה.

משה גפני: אני שמח שהשר סילבן שלום לקח על עצמו את הטיפול בנושא הזה.

משה גפני: יש התקדמות אבל לא מספקת.

משה גפני: עדיין מרכז העשייה מסתובב במרכז תל אביב סביב כמה מגדלים שם שתמיד אנחנו עושים את החשבון כמה – עדיף שאני לא אדבר כי בסוף אני גם אגיע למגדלי אקירוב ויאמרו שאני מדבר כאן על פוליטיקה.

משה גפני: השר סילבן שלום, תודה לך.

משה גפני: אני לא יודע איך היה בוועדות בהן השתתפת, אני כבר לא זוכר – כל הזמן הייתי חבר או משקיף או סתם הסתובבתי כאן – אבל הוועדה הנוכחית היא ועדה מאוד חברתית.

משה גפני: מאוד מאוד מאוד.

משה גפני: יש לה גם עימותים רבים עם הממשלה במקרים רבים, גם עם משרד האוצר.

משה גפני: היו ועדות שהן היו יותר ועדות כלכליות ופחות חברתיות, היו ועדות שהיו יותר חברתיות והדגש היה יותר על הנושא החברתי, והוועדה הנוכחית היא ועדה מאוד חברתית.

משה גפני: אתה יכול לראות בוועדה הזאת כר נרחב לפעולות שלך.

משה גפני: יהיה לך כאן שיתוף פעולה מלא     	אנחנו כולנו מאחלים לך הצלחה בייעוד המאוד חשוב שאתה עוסק בו היום ואני נותן לך את הבמה בכבוד.

סילבן שלום: תודה רבה אדוני היושב ראש.

סילבן שלום: אתה גם חבר כנסת ותיק ואני רוצה להודות לך קודם כל על שקיבלת את ההחלטה לקיים את הישיבה.

סילבן שלום: בהזדמנות הזאת אני רוצה להודות גם לרובי ריבלין, יושב ראש הכנסת, שהסכים לקיים את היום הזה שהוא מה שנקרא היום הראשון אחרי אלפיים שנה.

סילבן שלום: יש לנו בכנסת ישראל המתחדשת יום שעוסק בנושא נגב וגליל.

סילבן שלום: מעולם לא היה דבר כזה.

סילבן שלום: כל הוועדות נרתמו ליום הזה ואנחנו היום נהיה בכל הוועדות למרות שאני אמנם לא אוכל להיות בכל הוועדות.

סילבן שלום: כל הוועדות עוסקות בזה, היינו בוועדת החינוך, ועדת הפנים עכשיו עוסקת בנושא, ועדת הכספים, ועדת הקליטה, ועדת הכלכלה, ועדת החוץ והביטחון, מעמד האישה, עבודה רווחה ובריאות – אין ועדה שלא תעסוק היום בנושא הזה.

סילבן שלום: דרך אגב, בין 2 ל-4 אנחנו מקיימים ישיבה גדולה עם כל ראשי הערים וחברי הכנסת.

סילבן שלום: דרך אגב, יש לנו כאן ראשי ערים ממטולה עד אילת, מהגולן וקריית שמונה עד ראש עיריית אילת וראש עיריית מטולה וגולן שנמצאים כאן.

סילבן שלום: קצרין-גולן.

סילבן שלום: באמת, מהגליל ומהנגב נמצאים כאן כולם וזה באמת דבר יפה לראות גם את ראשי הערים כאן.

סילבן שלום: אמרת שהוועדה חברתית ואין ספק שמירי רגב וציון פיניאן, שהם החברתיים שלנו  בליכוד, נמצאים בישיבה הזאת באופן טבעי.

משה גפני: נכון.

משה גפני: ציון פיניאן ומירי רגב, נכון, אבל את הליכוד, נשאיר לגבי החברתיות שלהם.

סילבן שלום: אמרתי שהם בליכוד.

סילבן שלום: גם חברת הכנסת שמטוב שגרה בנצרת עילית, נמצאת שם ועובדת.

סילבן שלום: באמת, יישר כוח על כל פעולותיה והיא באמת עושה הרבה מאוד פעולות לטובה.

משה גפני: גם ג'ומס.

סילבן שלום: את ג'ומס לא ראיתי.

סילבן שלום: גם הוא גר בנגב.

סילבן שלום: אם אני אתחיל עכשיו עם השמות, אני אסתבך.

סילבן שלום: ג'ומס באמת שנים פועל בנושאים האלה של הנגב והגליל והפריפריה בכלל, ודרך אגב, הוא היה אחד האנשים שהגיש היום גם את ההצעות לסדר בדיון שיהיה במליאה.

סילבן שלום: אמרתי, בין 2 ל-4 יהיה דיון גדול באולם ירושלים ביחד עם חברי כנסת ועם כל ראשי הערים.

סילבן שלום: בדיון תשתתף גם יושבת ראש האופוזיציה, שרים ואחרים שיגיעו וגם ראשי הערים.

סילבן שלום: לכולם תינתן אפשרות להעלות את הנושאים ולדבר.

סילבן שלום: אחר הצהרים נהיה במליאה כדי להעלות את הנושא הזה.

סילבן שלום: נמצאים אתי המנכ"לית של המשרד אורנה הוזמן בכור, ראשי האגפים במשרד, מנכ"ל הרשות לפיתוח הגליל טלי עומר ואחרים, ואני רוצה לברך את כולם בהגעתם.

סילבן שלום: אני חושב שיש אפשרות לעשות את השינוי ולהביא את האנשים.

סילבן שלום: זה כבר קורה.

סילבן שלום: אנשים מגיעים.

סילבן שלום: אנשים באים.

סילבן שלום: אנחנו רואים היום פעילות מאוד גדולה גם בגליל וגם בנגב והדברים האלה גורמים להרבה מאוד אנשים לרצות להגיע.

סילבן שלום: יש הרבה התעניינות, אפילו בקרב העולים דרך אגב.

סילבן שלום: 16 אלף עולים הגיעו לישראל ב-2010 ומעל 4,000, 4,100 ומשהו הגיעו לגליל ולנגב, רובם לגליל, וזה פשוט נתון מדהים אבל זה גם בגלל שיצאנו לארצות הברית, יצאנו לקנדה ולמקומות אחרים, דיברנו אתם במקומות שלהם ואנחנו מלווים אותם בכל צעד – בקליטה, בתעסוקה, בחינוך ובדיור – ואת זה אנחנו רוצים לעשות גם עם כל מי שיחשוב לעבור.

סילבן שלום: אני חושב שהאינפורמציה היא דבר חשוב.

סילבן שלום: אנחנו מקימים היום מרכז הסברה בבאר שבע כי לתת מענה למעבר צה"ל דרומה שיאפשר לכל אחד לקבל את האינפורמציה במקום הספציפי עצמו.

סילבן שלום: אם איש קבע עובר, אשתו רוצה לדעת אם יש לה עבודה, מה האפשרויות של הילדים בחינוך, בתעסוקה.

סילבן שלום: אנחנו רוצים לעשות את זה גם בגליל בהמשך.

סילבן שלום: עשינו ירידי התיישבות כדי להביא את האנשים.

סילבן שלום: הדברים קורים.

סילבן שלום: היינו עכשיו בוועדת החינוך ובית ספר לרפואה בצפת מתחיל לעבוד באוקטובר הקרוב.

סילבן שלום: גם המסלול של ישראלים חוזרים מחוץ לארץ ובסופו של יום יהיה בית ספר עם אלף סטודנטים.

סילבן שלום: זה עושה שינוי דרמטי אבל זה עוגן להקמת אוניברסיטה בגליל.

סילבן שלום: רכבת עד לכרמיאל שלאחר מכן תמשיך לצפת ולקריית שמונה.

סילבן שלום: כביש 6 לכברי, רכבת העמקים – כל הדברים האלה מביאים לשינוי.

סילבן שלום: כיתות חכמות.

סילבן שלום: הדברים האלה הם דברים שמתרחשים.

סילבן שלום: גם בנגב כמובן מעבר צה"ל דרומה הוא דבר מרכזי.

סילבן שלום: כביש 6 נמצא היום עד באר שבע ויהיה עד צומת הנגב.

סילבן שלום: להאריך את הרכבת עד לעיר הבה"דים זה דבר שגם הוא יעשה שינוי דרמטי.

סילבן שלום: בשנה הבאה רכבת שנוסעת 48 דקות מבאר-שבע לתל אביב.

סילבן שלום: אזור תעשייה נועם באזור נתיבות שנפתח אחרי שבמשך שנים היה סגור.

סילבן שלום: אנחנו רואים גם אזורי נוספים.

סילבן שלום: עכשיו הולכים להקים בשוקת.

סילבן שלום: דימונה, ואני רואה כאן את מאיר ידידי, קרובה לארבעים אלף אנשים.

סילבן שלום: דימונה, ארבעים אלף אנשים, אותו ישוב שקראו לו דימיונה שבניהול נכון ובעבודה נכונה הצליח להביא את העיר לעשות שינוי דרמטי ואנשים רוצים לעבור.

סילבן שלום: כך לגבי כל אחד ואחד מהמקומות.

סילבן שלום: אני אומר את זה כי לא יכולים ביד אחת לנסות להביא את האנשים, לגרום להם להגיע, וביד השנייה באותו מקום בדיוק לנסות לפגוע בהם.

סילבן שלום: אני חושב שזה לא נכון ואני חושב שזאת תהיה טעות.

סילבן שלום: אני כמובן אפעל שזה לא יקרה.

סילבן שלום: לא ניתן לבטל את אותן הטבות במס.

סילבן שלום: אותן הטבות במס הן הטבות נדרשות כדי גם להחזיק את האנשים שנמצאים שם וגם כדי להביא אוכלוסייה חדשה נוספת ואני חושב שמדובר בהטבה משמעותית.

סילבן שלום: אומר לי ראש עיריית קריית שמונה שאם יבטלו את ההטבה במס, גם התושבים החזקים האחרונים שנשארו בקריית שמונה, יעברו למועצות האזוריות הסמוכות ולא יישארו שם.

סילבן שלום: לכן אני חושב שבעניין הזה יש כאן משהו שחוטא לצרכים האמיתיים של מדינת ישראל.

סילבן שלום: אם אני מדבר על הבאת עוד 300 אלף תושבים נוספים לגליל, כמו גם לנגב, בעשור הקרוב, הדבר הזה כמובן קורה כאשר אנחנו משפרים את המקום, מפתחים את המקום, עושים פעילות שתביא להמשך למה שקורה בדימונה, שמוציאים מאה מגרשים ו-600 אנשים נרשמים או בירוחם או במקומות אחרים.

סילבן שלום: לצערי הרב הייתה עתירה לבג"ץ של ארגון עדאללה ובעקבות העתירה הוחלט להרחיב את כל הישובים שיכולים להיות שם.

סילבן שלום: בעקבות כך הוחלט כמובן לצרף את הישובים, ובצדק, אבל מה שזה עשה בפועל זה שרוצים לומר שאנחנו שומרים את כל אותה הכנסה חסרה, כביכול אם זה עולה כמה מאות מיליונים חסרים, אנחנו את זה נחלק היום בין הישובים האחרים.

סילבן שלום: אני רוצה עכשיו לתת לכם מצגת של כמה דקות ולאחר מכן אשמח לשמוע את כולם.

סילבן שלום: בשעה 11:00 אני אצטרך לעבור לוועדה אחרת ולכן אני אדבר עוד 5-7 דקות, אשב כאן עד 11:00 ואעבור לוועדה הבאה.

סילבן שלום: כמובן הדיון יימשך.

משה גפני: תשתדל את המצגת לעשות יותר קצר כדי שניתן אפשרות דיבור גם לראשי הערים ולחברי הכנסת.

סילבן שלום: יש כאן הכנסה בפריפריה והכנסה במרכז בממוצע ארצי.

סילבן שלום: אנחנו רואים שההכנסה למשק בית במרכז הארץ גבוהה ב-35 אחוזים מאשר בפריפריה.

סילבן שלום: אנחנו רואים שעד 2,000 שקלים הכנסה לנפש, בפריפריה מדובר על 52 אחוזים מהתושבים.

סילבן שלום: הגיע עכשיו איוב קרא שהוא סגן השר במשרד לפיתוח הנגב והגליל.

סילבן שלום: אנחנו רואים שבפריפריה זה 52 אחוזים עד 2,000 שקלים ובמרכז זה 32 אחוזים.

סילבן שלום: בין 2,000 ל-4,00 שקלים – זאת הכנסה לנפש ולא הכנסה למשפחה – אנחנו רואים שבפריפריה זה יורד ל-29 אחוזים ובמרכז אותו דבר, 32 אחוזים.

סילבן שלום: אבל כאשר עוברים להכנסה לנפש של 4,000 שקלים ומעלה, בפריפריה אנחנו יורדים ל-19 אחוזים ובמרכז ל-36 אחוזים.

סילבן שלום: אפשר לומר שיוקר המחייה הוא יותר במרכז, אבל עדיין ההפרשים כאן הם עצומים.

סילבן שלום: לגבי מה שקורה כרגע.

סילבן שלום: מספר הנהנים מהטבות המס.

סילבן שלום: המצב הקיים כרגע הוא 160 ישובים עם אוכלוסייה המונה 400 אלף תושבים.

סילבן שלום: אוכלוסייה היא אוכלוסייה, אבל הנישומים הנהנים, 65 אלף.

סילבן שלום: זה הנתון החשוב למה שאנחנו מדברים עכשיו.

סילבן שלום: במצב המוצע, נעבור מ-160  ל-457 ישובים, האוכלוסייה תגדל ל-950 אלף ומספר הנישומים הנהנים יגדל ל-125 אלף.

סילבן שלום: כשאנחנו מדברים על שכירים ועצמאים, כמובן יש גם גידול באותה מידה.

סילבן שלום: ההתפלגות במצב הקיים כיום.

סילבן שלום: יהודים - 88 אחוזים, מיעוטים – 12 אחוזים.

סילבן שלום: לפי ההתפלגות במצב המוצע, 70 אחוזים יהודים ו-30 אחוזים מיעוטים.

משה גפני: מה זה המוצע?

סילבן שלום: אותה ועדת סופר שהציעה.

סילבן שלום: מספר הנהנים ממגזר המיעוטים צפוי להעלות בלמעלה מ-400 אחוזים.

סילבן שלום: כשאנחנו מדברים על ההתפלגויות לפי מגזרים, אנחנו מקבלים כאן את ההתפלגות של הישובים, מספר הישובים, מצב קיים, מצב מוצע ולגבי אוכלוסיות.

סילבן שלום: היום יש לנו 57 אלף יהודים נישומים ו-7,000 מיעוטים.

סילבן שלום: המספר יהיה 60 אלף.

סילבן שלום: מספר נהנים חדשים יהיה 86-87 אלף ומספר המיעוטים יהיה קרוב ל-40 אלף.

סילבן שלום: מי נפגע מהתוכנית המוצעת של ועדת סופר.

סילבן שלום: 95 אחוזים יהודים נפגעים ו-5 אחוזים מיעוטים נפגעים.

סילבן שלום: זאת אומרת, אנחנו מדברים על מצב בו תהיה פגיעה קשה מאוד.

סילבן שלום: כמובן שזה צפוי להביא להגירה שלילית של משפחות יהודיות מיישובי הפריפריה וזה כמובן דבר ברור מאליו שלא היינו רוצים לראות אותו כי הפגיעה היא לא רק בנישומים אלא הפגיעה היא גם בבני משפחותיהם.

סילבן שלום: צריך להבין שאם יש פחות הכנסה, אז הילדים מקבלים פחות השכלה, פחות חינוך, פחות שיעורים פרטיים, פחות בריאות, פחות תרבות פנאי.

סילבן שלום: אם ההכנסה של אותו נישום היא הכנסה יותר נמוכה, הוא גם נותן לבני משפחתו פחות אפשרויות והדבר צפוי להביא להגירה שלילית.

סילבן שלום: לכן השקף הזה הוא מאוד חשוב להראות גם את הפגיעה.

סילבן שלום: מה שאנחנו רואים כאן, לסיכום זאת פגיעה ברמת החיים של התושבים בישובים הקיימים וסכנה להגירה שלילית מאותם ישובים.

סילבן שלום: זאת גם פגיעה לתמריץ למעבר של תושבים חדשים.

סילבן שלום: אם אנחנו אומרים להם היום שבדימונה תהיה להם הנחה של 20 אחוזים במס או בנהריה ההנחה תהיה 13 אחוזים, או בקריית שמונה הנחה של 25 אחוזים, ברגע שזה לא קורה, כמובן שהדבר הזה יביא לכך שגם האפשרות לתגמל אנשים לעבור או לתמרץ אותם לא תתקיים.

סילבן שלום: אנחנו לא רוצים שאנשים גם יעזבו.

סילבן שלום: זה לא רק שאנשים חדשים לא יבואו אלא גם אנשים יעזבו.

סילבן שלום: כמו שהראיתי בשקף הקודם, 95 אחוזים מאלה שעלולים להיפגע, אלה מהווים את הציבור היהודי בגליל ובנגב.

סילבן שלום: הפגיעה בהכנסה תביא גם לפגיעה בעסקים, כי אם יש פחות הכנסה פנויה לתושבים בגליל ובנגב, הם גם קונים פחות והם צורכים פחות, כך שגם העסקים נפגעים.

סילבן שלום: זה מעגל קסמים שיכניס לאבטלה, כי אם העסקים פחות מוכרים, הם צריכים פחות עובדים, ואם הם צריכים פחות עובדים, זה מכניס אותם למעגל האבטלה.

סילבן שלום: הכל מעגל קסמים אחד גדול.

סילבן שלום: עצם הדיון בהצעה גורם לכך שלא מוקמים עסקים חדשים, כי בן אדם אומר שהוא יודע שההכנסה הפנויה בצפת הולכת לרדת, שההכנסה הפנויה בקריית שמונה הולכת לרדת, או בנהריה או בעכו או בדימונה או במצפה רמון או בערד.

סילבן שלום: כשהדברים האלה קורים, הוא אומר שהוא לא יקים עסק חדש כי הוא יודע שבסופו של יום זה לא יהיה.

סילבן שלום: לכן מה שאני מציע הוא שההצעה להגדיל את מספר הישובים היא הצעה שבאה מבג"ץ וצריך להשאיר אותה במצב הקיים.

סילבן שלום: לא צריך לפגוע בקיימים על ידי אחרים.

סילבן שלום: לא מדובר בגידול הוצאה אלא מדובר בהקטנת הכנסה.

סילבן שלום: ההשפעה הכלכלית, המקרו כלכלית, היא לא זהה בין גידול בהוצאה לבין הקטנת ההכנסה.

סילבן שלום: אלה השפעות שהן לא פועלות בדיוק באותו כיוון.

סילבן שלום: הרבה פעמים כאשר אנחנו הולכים למצב שבו אנחנו מורידים את ההכנסות כתוצאה מהורדת מסים, זה לאחר מכן מגדיל את ההכנסות בשיעור רחב יותר.

סילבן שלום: לכן, כאשר אנחנו מדברים על גידול בהוצאה, זה כמובן דבר שגם קשה לאחר מכן לרדת ממנו כי ברגע שההוצאה גדלה, היא נשארת לטווח ארוך.

סילבן שלום: בנושא ההכנסה זה שונה כי אם אנחנו נצמצם את ההכנסה, ההכנסה תצטמצם עוד יותר ונגיע לבעיה.

סילבן שלום: לכן אני חושב שאנחנו צריכים ללכת מכאן – אדוני יושב ראש ועדת הכספים – ואני מבקש לקבל הצעת החלטה שקוראת להשאיר את המצב הקיים וכמובן להגדיל את המנעד ולהרחיב אותו.

סילבן שלום: מדובר בחישוב שנעשה במשרדי של הקטנת הכנסה נוספת של 600 מיליון שקלים ואנחנו מדברים כמובן בסכום לא קטן, אבל אני חושב שהסכום הזה בסופו של יום, כאשר הוא מגדיל את מספר הזכאים, מגדיל את ההכנסה הפנויה שלהם, זה יגדיל את הפעילות הכלכלית שם, כי כל מי שייהנה יותר עכשיו ולא נהנה בעבר, הוא יצרוך יותר, הוא בסופו של דבר יקנה יותר, העסקים יתרחבו ולכן הירידה בהכנסה תתקזז עם הגידול בהכנסה מהפעילות הכלכלית שתתרחב כתוצאה מהרחבת מעגל הזכאים שיהיו שם.

סילבן שלום: לכן ההנחה שלנו היא שרוב הסכום יוחזר בתוך מספר שנים על ידי הגדלת ההכנסה הפנויה, על ידי פיתוח של עסקים נוספים.

סילבן שלום: אנשים יבינו שיש ישובים נוספים שההכנסה הפנויה שם גדלה, יקימו עסקים נוספים וזה יגדיל את הצמיחה.

סילבן שלום: כדי לעשות את זה גם בצורה מקצועית, אדוני היושב ראש, החלטתי לחזור לוועדות שאני אוהב.

סילבן שלום: אני הקמתי אז את ועדת רבינוביץ עת עשיתי את הרפורמה הגדולה במס הכנסה כאשר גם הטלנו את המס על הבורסה והיום יש כמעט 7 מיליארד שקלים הכנסה משוק ההון.

סילבן שלום: אז כאשר הורדתי את שיעורי המס אמרו שזה יעשה חור תקציבי של 11 מיליארד שקלים כתוצאה מהורדת המסים, אבל לא רק שזה לא הקטין את ההכנסות ממסים אלא זה הגדיל אותן ובסופו של דבר זה הביא להסטה של סכום אדיר שאפשר להשתמש בו לצורכי חברה.

סילבן שלום: גם כאן, גם אותו מיסוי נדל"ן, גם מס הכנסה שלילי שהייתה לי הזכות לעשות אותו, ואני אוהב את נושא המסים לא רק בגלל שאני רואה חשבון במקצועי אלא בגלל שאני אוהב את התחום הזה.

סילבן שלום: לכן החלטתי ופניתי ליאיר רבינוביץ.

חיים אורון: למה החלטתם להעלות את מחיר הדלק?

סילבן שלום: אני ממשרד הנגב והגליל.

קריאה: הדלק בגליל יותר זול.

סילבן שלום: פניתי ליאיר רבינוביץ שהיה נציב מס הכנסה כדי להקים ועדה בראשה הוא יעמוד, יחד עם אותה ועדה מפורסמת שעשינו, ואני מאוד מקווה שנוכל לצאת עם משהו מוגמר.

סילבן שלום: אני הייתי מבקש אדוני היושב ראש שבסיכום הוועדה תיפנו לא לפגוע באותן הקלות מס, דבר שתהיה לו גם חשיבות ציבורית.

משה גפני: תודה רבה אדוני השר.

משה גפני: מכיוון שאתה הולך ב-11:00, אני רוצה לאפשר לכמה שיותר משתתפים בדיון להתבטא כדי שגם תשמע אותם.

משה גפני: אני אתן את רשות הדיבור לחבר כנסת אחד ולראש עיר אחד.

מירי רגב: שאלת הבהרה.

מירי רגב: כבוד השר, אתה מדבר על 600 ו-700 מיליון שקלים בשנה, אתה מתכוון לאותם ישובים שיש כבר היום הטבות מס, להם אתה רוצה להגדיל את הסכום.

סילבן שלום: היה בג"ץ של ארגון עדאללה.

מירי רגב: מכירה.

סילבן שלום: נאמר שלא יכול להיות שהישובים האלה יקבלו ואלה לא יקבלו.

סילבן שלום: קבע בג"ץ שיש צדק בעתירה וצריכים להרחיב ולתת לכל הישובים שנמצאים בסמיכות.

סילבן שלום: מספר הישובים גדל מ-160 ל-437.

סילבן שלום: מה עשתה ועדת סופר?

סילבן שלום: אמרה שהיום ה-160 ישובים האלה נהנים מסכום איקס, אנחנו לא נגדיל את הסכום אבל סכום האיקס, במקום שהוא יתחלק ל-160 ישובים, הוא יתחלק ל-437 ישובים.

סילבן שלום: במקום ל-65 אלף נישומים, הוא יתחלק ל-125 אלף נישומים.

סילבן שלום: אני אומר  לא, נשאיר את המצב הקיים ונגדיל את אותם ישובים בלי שאנחנו פוגעים בקיימים.

חיים אורון: זאת לא ועדת סופר.

חיים אורון: זאת הייתה הנחיית הממשלה.

סילבן שלום: זה אף פעם לא אושר.

מירי רגב: זה בדיוק הוויכוח שהיה בוועדת הכספים.

משה גפני: אדוני השר, אני מודה לך.

משה גפני: קודם כל, לפי דעתי כולנו מזדהים עם מה שאתה אומר ואין לגבי העניין הזה ויכוח.

משה גפני: אנחנו רוצים לעודד את הנגב והגליל, אנחנו רוצים את הטבות המס, אנחנו רוצים שאנשים ירצו לבוא.

משה גפני: כל מה שאמרת מבחינה מקצועית נכון.

משה גפני: היות שאנחנו כבר עוסקים בעניין הזה זמן רב, אני רוצה לומר היכן אנחנו עומדים בעניין בעקבות הבג"ץ .

משה גפני: הממשלה נדרשה לעשות חוק חדש.

משה גפני: ועדת סופר לא רלוונטית כי מי שעמד בראשה, בועז סופר, כבר עזב את רשות המסים.

משה גפני: הממשלה אמורה לקבל החלטה.

משה גפני: אנחנו כבר קיימנו על זה מספר דיונים וגם הייתה פנייה של יושב ראש הכנסת.

משה גפני: החשש שלנו הוא שאם לא נעשה דבר, בג"ץ בסופו של דבר יפסול את החקיקה הקיימת או את ההחלטות הקיימות ובעצם כולם עלולים להיפגע מעצם העובדה שבג"ץ יפסול את הטבות המס הקיימות וזה הדבר הכי גרוע שיכול להיות מבחינתנו.

משה גפני: לכן מה שנדרש, הממשלה נדרשה לקבל החלטה שאנחנו כמובן נשפר אותה כשהיא תגיע לכאן ברוח הדברים שאתה אמרת, אבל הממשלה צריכה להביא הצעת החלטה שגם עומדת בתנאי הבג"ץ וגם עומדת ביעד הלאומי כפי שהצגת אותו.

משה גפני: בינתיים הממשלה לא עשתה את זה.

משה גפני: באחד הדיונים האחרונים הקמתי כאן צוות שעדיין לא הקמתי אותו כי אני מאוד חושש.

גאלב מג'אדלה: הכרזת עליו.

משה גפני: הכרזתי עליו.

משה גפני: הכרזתי על הקמת צוות שידון בעניין הזה של הטבות המס.

משה גפני: אני פוחד להקים אותו.

גאלב מג'אדלה: שיביא לנו לכאן הצעה.

משה גפני: כן.

משה גפני: אני מסביר לשר את מה שאתם יודעים.

משה גפני: אני פוחד להקים אותו מכיוון שניתקל בבעיה מול הממשלה.

משה גפני: אני לא בטוח שאנחנו יכולים ללכת כאן לבד מבחינתה של ועדת הכספים בלי שהממשלה עושה דבר בעניין הזה.

גאלב מג'אדלה: למה אתה מראש חושש להיתקל בבעיה עם הממשלה?

משה גפני: ראלב, זה יום חגיגי של הנגב והגליל.

סילבן שלום: ראלב, אתה היום ביום הראשון שלך באופוזיציה.

סילבן שלום: רגע, לאט לאט.

גאלב מג'אדלה: אתמול היה היום הראשון.

גאלב מג'אדלה: למרות זאת אתה מקבל חיזוק ממני.

סילבן שלום: ממך, כן.

משה גפני: חבר הכנסת ראלב מג'אדלה הוא חבר בוועדת הכספים והוא מקצועי לגמרי.

משה גפני: לא קשור לקואליציה ואופוזיציה.

גאלב מג'אדלה: 90 אחוזים מהזמן.

משה גפני: אני אומר לשר היכן אנחנו עומדים בעניין הזה.

משה גפני: הדברים שהצגת לגבי מה שעשית, גם עם המס על הבורסה וגם מס הכנסה שלילי, אל תשכח שיש גם שנים קודמות שבאמת חופש הפעולה שלך היה גדול יותר.

משה גפני: היום בג"ץ מתערב בכל דבר, בצדק או שלא בצדק, כל אחד מנקודת ראותו.

משה גפני: לא בטוח שאת מה שעשית לפני עשר שנים, היית יכול לעשות היום, אבל זה דיון אחר לגבי גבולות הגזרה של הבג"ץ.

משה גפני: אנחנו חייבים להתקדם עם העניין הזה ובמהירות.

משה גפני: היות שאתה גם משנה לראש הממשלה וגם השר שמופקד על הנגב והגליל, צריך לדחוף את זה.

משה גפני: אנחנו נשתף פעולה.

משה גפני: אני מוכן לקבל החלטה שההחלטה הזאת לא תדחף את הבג"ץ לקבל החלטה אחרת.

משה גפני: אנחנו עדיין משיבים לבג"ץ, אנחנו, ועדת הכספים משיבים לבג"ץ.

משה גפני: אנחנו רוצים שבג"ץ לא יפסול את המצב הקיים.

משה גפני: אנחנו רוצים להיטיב, אבל החשש שבג"ץ כתוצאה מהחלטה לא נכונה שלנו יקבל החלטה, היא המסוכנת ביותר.

משה גפני: נשמע את החברים ונקבל החלטה ברוח הדברים.

משה גפני: חבר הכנסת ציון פיניאן ואחריו ראש עיריית צפת, אילן שוחט.

ציון פיניאן: תודה רבה.

ציון פיניאן: אני מברך את השר על היוזמה לקיום יום הגליל והנגב.

ציון פיניאן: אני חושב שאלה שני חבלי ארץ שברגע שהקימו אותם, שכחו אותם.

ציון פיניאן: אני רוצה להעלות כמה נקודות שאני חושב שהן שורש הבעיה.

ציון פיניאן: את רובן הציג השר.

ציון פיניאן: הנושא הראשון הוא ההגירה השלילית.

ציון פיניאן: לפי סקר שנעשה ב-2008 יש ישובים  שהייתה הגירה של 22 אחוזים, של 13 אחוזים, ואני לא רוצה לנקוב בשמות הישובים אבל יש לי את שמותיהם לפני.

ציון פיניאן: אני אציין את העיר שלי, טבריה, 10 אחוזים הגירה שלילית.

ציון פיניאן: הגירה שלילית אומר חוסר מצב טוב או אנשים לא רוצים לגור שם.

ציון פיניאן: הנושא השני הוא נושא החינוך.

ציון פיניאן: בכלל בתי הספר במדינה יש 27 תלמידים ממוצע בכיתה ובנגב והגליל המספר נע בין 20 ל-21 תלמידים בכיתה.

ציון פיניאן: רמת הזכאים לבגרות.

ציון פיניאן: הממוצע הארצי הוא 52 אחוזים, הממוצע בגליל ובנגב הוא מתחת ל-42 אחוזים כאשר יש ערים – אולי דימונה, ירוחם, מצפה רמון, קריית שמונה – שעלו מעל הממוצע.

ציון פיניאן: אני מתנצל אם שכחתי לציין עיר נוספת.

גאלב מג'אדלה: מזרע.

ציון פיניאן: פורדיס.

משה גפני: יש לי בקשה.

משה גפני: אני רוצה שכמה שיותר אנשים יספיקו לדבר.

משה גפני: אחרי שהשר ילך, נתחיל אנחנו עם הבדיחות ויש לנו הרבה.

ציון פיניאן: גם בתנאי הסף לאוניברסיטה, הגליל והנגב יורדים מהממוצע הארצי בהרבה.

ציון פיניאן: אבטלה.

ציון פיניאן: האבטלה בגליל ובנגב נעה בין 8 ל-13 אחוזים כאשר הממוצע הארצי היה 6 אחוזים.

משה גפני: 6.4 אחוזים וזה עלה ל-6.8.

ציון פיניאן: בנושא של שכר נמוך, הם סובלים באחוזים גבוהים מאוד.

ציון פיניאן: נושא של עבודה, דיברנו בוועדת הכספים על מפעלי עוגן שבורחים מהמקום.

ציון פיניאן: סין מתחרה עם הגליל והנגב בכלל ועם כל הארץ בפרט ולכן בורחים לנו מפעלים.

ציון פיניאן: אתמול הייתי בכנס ואמרו לי שבטבריה, מה שנשאר מגלטרוניקס עומד לעזוב לסין, כך שמדובר בעוד 700 עובדים שנשלחים הביתה.

ציון פיניאן: נושא חשוב שאנחנו צריכים לתת עליו את הדעת זה הנושא של ההשתתפות, המצ'ינג, של הרשויות המקומיות.

ציון פיניאן: יש הרבה מאוד רשויות מקומיות שאומרות תודה רבה למשרדי הרווחה, החינוך וכל המשרדים האחרים, אבל הן לא רוצות כי דורשים מהן 25 אחוזים או 30 אחוזים השתתפות אותה אין להן ולכן לוקחים את התוכנית הזאת ומעבירים אותה למרכז הארץ.

ציון פיניאן: רפואה.

ציון פיניאן: אני מברך על בית הספר לרפואה בצפת, אבל גם אתמול לצערי ראיתי שהטיפול בערי הפריפריה בבתי החולים לוקה בחסר עד כדי מוות.

ציון פיניאן: לו היה מכשור והרופאים המומחים באותו בית חולים, הרבה אנשים היו ניצלים וממשיכים לחיות אתנו.

ציון פיניאן: אני מקווה שבית הספר לרפואה יביא אתו את השינוי.

סילבן שלום: אם תוכל, תגיע היום לוועדת הבריאות לדיון שהיא מקיימת בשעה 12 והנושא הוא בדיוק שדרוג מערך הבריאות בנגב ובגליל, בפריפריה, שזה חלק מהעניין.

סילבן שלום: אנחנו נתנו מכשירי MRI לבתי חולים.

משה גפני: אדוני השר, אתה לא יכול לעשות לי את זה כי אני צריך אותו כאן ב-12.

סילבן שלום: אני מציע כי עומד להתקיים שם דיון.

ציון פיניאן: לגבי מענקי האיזון.

ציון פיניאן: בשנת 2002 מענקי האיזון לרשויות המקומיות היו 3 מיליארד ו-264 מיליון שקלים, מתוכם לערי הפיתוח בגליל ונגב הוקצו 610 מיליון שקלים.

ציון פיניאן: בשנת 2010 ניתנו 2 מיליארד ו-493 מיליון שקלים בלי התוספות שהוספנו, מתוכם הוקצו 468 מיליון שקלים לגליל ולנגב.

ציון פיניאן: מ-2002 ועד 2010 הקיצוץ במענקי האיזון הוא 175 מיליון שקלים לכל שנה וזה אומר הכל.

ציון פיניאן: אני מציע את מה שכולנו מדברים עליו אבל לא עושים דבר בנושא, וזה מענקים למורים ולרופאים שיעברו לנגב והגליל.

ציון פיניאן: שי עגנון אמר ששלוש צרות  ירדו על העולם וחסרון הכיס גרוע מכולם.

ציון פיניאן: תן להם כסף, הם יבואו לשם.

ציון פיניאן: נושא חשוב מאוד להרבה מאוד רשויות הוא הרחבת גבולות שיפוט.

ציון פיניאן: יש הרבה רשויות שלא יכולות להתפתח ואז מקימים אזורי תעשייה מאוחדים, אבל נושא של גבולות השיפוט מהווה מכה שצריך להתמודד אתה.

ציון פיניאן: חוק עידוד השקעות הון.

ציון פיניאן: ועדת הכספים דנה במסגרת חוק ההסדרים בחוק עידוד השקעות הון והורדנו אותו מ-18 אחוזים בפריפריה ל-6 אחוזים, רק שיבואו מפעלים לפריפריה.

ציון פיניאן: הטבות במס, כפי שאמר השר, חייבים להמשיך את מתן ההטבות ולהרחיב את המעגל.

ציון פיניאן: יש להמשיך בתנופת התשתיות כדי להביא את הגליל והנגב למרכז הארץ.

ציון פיניאן: בעצם הימים האלה זה נעשה בצורה אדירה, דבר שלא נעשה במשך שנים רבות.

ציון פיניאן: אני מקווה שאם נעשה את הדברים האלה, הגליל והנגב יהיו ערים ואם בישראל, ערים גדולות מאוד.

ציון פיניאן: תודה.

משה גפני: תודה רבה.

משה גפני: אילן שוחט, ראש עיריית צפת.

משה גפני: אחריו חברת הכנסת מירי רגב.

אילן שוחט: אני מברך על היום החשוב הזה, אני מברך את הוועדה ואת המשנה לראש הממשלה על תשומת הלב והזרקור שנתנו לנגב והגליל.

אילן שוחט: כמו שאמרת בפתח הדברים, אדוני היושב ראש, זאת ועדה שמעבר להיותה כלכלית, היא ועדה מאוד חברתית.

אילן שוחט: יישר כוח.

אילן שוחט: אני רוצה להציג נקודת מבט.

אילן שוחט: כמו שהשר הציג כאן את המצגת, יש נתונים שהייתי רוצה להציג אותם מזווית אחרת.

אילן שוחט: כאשר מסתכלים על הגליל או בכלל על הפריפריה, יש זום מאוד רחב ומסתכלים על הגליל כגליל.

אילן שוחט: בתוך הגליל עצמו יש כאוס גדול בכל נושא הטבות המס.

אילן שוחט: יש ישובים שמקבלים 25 אחוזים, יש ישובים שמקבלים 13 אחוזים, יש ישובים שבכלל לא מקבלים.

אילן שוחט: יש היעדר מדיניות מוחלטת.

אילן שוחט: אני בוועדה הזאת כבר פעם שלישית.

אילן שוחט: היה כאן בועז סופר שכתב את ההצעה שכתב, שגם לו יש יד במצב שנוצר.

אילן שוחט: הטבות המס כפי שהן היום – יש לי כאן חברים והם קולגות והם ראשי רשויות, ואני מוריד את הכובע בפניהם ורובם גם יותר מנוסים ממני כי אני בסך הכל שנתיים בתפקיד – הטבות ניתנו, וצריך לשים את זה כאן על השולחן, בצורה פוליטית, בלחצים כאלה ואחרים.

אילן שוחט: אין שום הגיון שעיר אחת עם 25 אחוזים ועיר אחת עם 13 אחוזים.

אילן שוחט: מאיפה באו המספרים האלה?

אילן שוחט: לצפת בכלל אין הטבת מס, לקצרין אין הטבת מס.

ג'קי סבג: אני לא מסכים אתך.

אילן שוחט: ג'קי, אל תפריע לי.

משה גפני: אתם כנראה לא מכירים כאן את המצב.

משה גפני: ג'קי, בוועדת הכספים יש נוהג שכל אחד יכול לומר מה שהוא רוצה, אף אחד לא חייב לומר אמת, אבל לא מפריעים אחד לשני.

אילן שוחט: אני לא מדבר בשם ראשי רשויות אלא אני מדבר בשם תושבי צפת.

אילן שוחט: אני מייצג כאן את תושבי צפת.

אילן שוחט: אני מוריד את הכובע בפני ג'קי שהצליח להביא לישוב שלו 13 אחוזים.

אילן שוחט: כל הכבוד לו.

אילן שוחט: אתה רואה שיש כאן חוסר אחדות וחוסר מדיניות.

אילן שוחט: לא יתכן שעשרה קילומטרים מצפת, חצור היא לא קו עימות, כן מקבלת 13 אחוזים.

אילן שוחט: אני רוצה לומר שאלה בדיוק הדברים שהשר סילבן שלום אמר אותם.

אילן שוחט: מה שקורה היום זה שיש עוגה ממנה נהנים אותם 160 ישובים.

אילן שוחט: אותו פתרון של סופר שעשה חלק מהבלגן, הוא אמר שבמקום ל-160, תחלקו את אותו כסף ל-457.

אילן שוחט: מה שאומר השר סילבן שלום, צריך לקבל כאן החלטה אמיצה.

אילן שוחט: צריך להוסיף כאן כסף.

אילן שוחט: אני לא רוצה שאף ישוב ייפגע, אבל שתהיה כאן חלוקה צודקת והוגנת כי לפני רגע הגענו מישיבה בנושא בית הספר לרפואה.

אילן שוחט: מדברים על הקמת בית ספר לרפואה, להביא אוכלוסיות חזקות, מגיעים זוגות צעירים, רוצים לבוא לבית הספר לרפואה, אבל הם רואים קריית שמונה 24 אחוזים, הם רואים חצור 13 אחוזים, הם רואים מטולה וכולי, אז מה יהיה?

אילן שוחט: בית הספר לרפואה יהיה בסך הכל איזה מתקן ואף אחד לא יבוא לגור בצפת.

אילן שוחט: אין לי שום דבר נגד האחרים, אבל שהעוגה תתחלק בצורה שווה ולצורך כך צריך להגדיל אותה ולא לפגוע באותן רשויות.

אילן שוחט: תודה רבה.

משה גפני: תודה רבה.

משה גפני: חברת הכנסת מירי רגב ואחריה ראש עיריית כרמיאל, עדי אלדר.

מירי רגב: תודה רבה לך כבוד השר על היום החשוב הזה.

מירי רגב: תודה לך ולמשרד שלך, לסגן, על כל העבודה המצוינת.

מירי רגב: כפי שאמר כאן היושב ראש, אנחנו בוועדת הכספים דנים במהלך השנה על הרבה מאוד נושאים של הפריפריה ואני רוצה שוב להודות לך כבוד היושב ראש על שמינית אותי ליושבת ראש ועדת המשנה לנושא הפריפריה.

סילבן שלום: את גם יושבת ראש השדולה למען הפריפריה.

משה גפני: את השדולה היא לקחה לבד.

משה גפני: יושבת ראש ועדת המשנה לנושא הפריפריה, אני נתתי לה.

מירי רגב: אני מצטערת על שאני הולכת לקלקל את החגיגה.

מירי רגב: יש איזושהי תחושה שממשלות ישראל לדורותיהם רוצות להנציח  את הפערים ואת העוני בפריפריה.

מירי רגב: יש שתי מדינות.

מירי רגב: יש בין גדרה לחדרה ויש בין דן ועד אילת.

מירי רגב: השאלה האמיתית היא האם מדינת ישראל רוצה לחזק את הפריפריה, לא רק בהעברת חיריה לנגב.

מירי רגב: האם היא רוצה לחזק את הפריפריה, לא רק בבניית כבישים אבל לא עושים הנחה בחמישים אחוזים בכביש 6, לא רק בהעלאת מס הדלק כי אין להם עבודה בפריפריה והם צריכים להגיע למרכז, ולא רק בגלל שבפריפריה הבריאות היא פחות טובה והם צריכים להגיע למרכז.

מירי רגב: השאלה אם אנחנו מדברים בסיסמאות או אנחנו רוצים באמת לעזור לפריפריה כי היא חלק מהמדינה וכך נוכל לטפל בדמוגרפיה, בנושא הצעירים ובחיזוק האוכלוסייה.

מירי רגב: בזה בעצם נחזק את החברה הישראלית.

מירי רגב: לכן אני חושבת שמה שאנחנו צריכים לעשות, כבוד השר, אני מסכימה אתך לחלוטין שאי אפשר לתת את הסכום שקיים היום ל-160 ליותר תושבים אבל צריך להגדיל את הסכום.

מירי רגב: הדיאלוג כמובן הוא לא כאן אלא לצערי הדיאלוג הוא במשרד האוצר.

סילבן שלום: אני רוצה לתקן את מה שאמר אילן.

סילבן שלום: זה לא להגדיל את הסכום אלא זה לצמצם את ההכנסה.

סילבן שלום: זה לא אותו הדבר.

מירי רגב: בסדר.

מירי רגב: לצמצם את ההכנסה.

מירי רגב: מבחינת האוצר זה תמיד להגדיל את הסכום.

מירי רגב: זה הוויכוח שלנו מול האוצר.

מירי רגב: הדבר השני הוא מענקי האיזון שאנחנו יודעים שהם הולכים ומצטמצמים והנטל על העיריות הולך וגדל.

מירי רגב: הדבר השלישי הוא לשבת ולבחון את החזרת חוקי הנגב.

מירי רגב: להחזיר את חוקי הנגב.

מירי רגב: אם אנחנו באמת רוצים לתת עשייה אמיתית ולחזק את הנגב והגליל, צריך להביא חוקים אמיתיים שיחזירו לשם את האוכלוסייה, שישאירו את האוכלוסייה שם, כדי למנוע את אותה הגירה שלילית כי בסוף יישארו שם או החלשים או החרדים, לצערי.

אורי אריאל: מה מעכב אותנו?

מירי רגב: אנחנו יושבים ביחד בוועדה ולצערי האוצר לא מקבל מה שאנחנו יוזמים.

אורי אריאל: אבל את המחוקקת.

מירי רגב: אני המחוקקת.

מירי רגב: ביחד, בואו נעשה את זה.

משה גפני: אתם פשוט מתנהגים לא בהוגנות.

משה גפני: את הגעת לסוף דברייך ומאחר שרצית שאני אתן לך עוד זמן, הזכרת את החרדים.

משה גפני: אני לא מתייחס אליך.

משה גפני: תודה רבה.

משה גפני: עדי אלדר ואחריו חברת הכנסת ליה שמטוב.

מירי רגב: עד שהוא לא ילמד לימודי ליבה בצפת, אני לא ארבע.

גאלב מג'אדלה: שאלה.

גאלב מג'אדלה: מה הקריטריון לקבל זכות דיבור אצלך?

משה גפני: להירשם אצל טמיר.

משה גפני: זה הכל.

משה גפני: אין שום קריטריון.

ציון פיניאן: הקריטריון הוא שחבר הכנסת יהיה תושב הגליל או הנגב.

סילבן שלום: שמענו הבוקר שמעבירים אותך לפלשתינים.

סילבן שלום: הוא מבקעה אל גרביה.

סילבן שלום: ציפי לבני אמרה.

משה גפני: לא. מר עדי אלדר.

עדי אלדר: אני מצטרף לכל הברכות שנאמרו כאן בחפץ לב.

עדי אלדר: אני חושב שזכינו לשר נמרץ שעושה דברים והמנכ"לית שלו שיושבת כאן ולכל הצוות.

עדי אלדר: אנחנו מרגישים, ואני אומר את זה אחרי הרבה שנים בראשות העיר, שיש לנו כתובת לאן לפנות.

עדי אלדר: זה דבר נהדר.

עדי אלדר: זה בהרבה תחומים.

עדי אלדר: אני אומר לך יישר כוח בגדול.

סילבן שלום: תודה.

עדי אלדר: לעניין עצמו.

עדי אלדר: מה שקורה זה שאם אנחנו לוקחים את כל הגליל כולו – אני מדבר על הגליל כי אני בא מהגליל, ויסלחו לי אנשי הנגב – ההגירה בסך הכללי לדעתי היא שלילית.

עדי אלדר: מאז מלחמת לבנון השנייה, אני יכול לומר את זה מהעיר שלי, כמעט ולא גדלנו.

עדי אלדר: ארבע שנים.

עדי אלדר: אם אנחנו לוקחים את הבנייה של משרד השיכון, את הפרוגרמה של משרד השיכון ל-2010, מכרו 130 דירות בכל הגליל.

עדי אלדר: תבינו איפה אנחנו חיים.

עדי אלדר: קריית שמונה – אפס, מעלות – אפס, כרמיאל – 60.

עדי אלדר: 130 דירות.

עדי אלדר: זה כל הגליל כולו, אם אני לוקח את הפרוגרמה של משרד השיכון.

עדי אלדר: מדינת ישראל בעצם צריכה לדחוף את זה.

עדי אלדר: אנחנו צריכים לחשוב על איך להביא אנשים מהמרכז לפריפריה שיתיישבו בגליל ובנגב.

עדי אלדר: בעניין הזה הטבות המס הן במקום ומגיע לכל הישובים שנמצאים בגליל לקבל הטבות מס.

עדי אלדר: עיני לא צרה בשכניי מצפון, הם חטפו מספיק, אבל לצערי במלחמת לבנון השנייה גם אנחנו חטפנו, צפת חטפה, כרמיאל חטפה, כל הישובים עד קו מסוים חטפנו טילים.

עדי אלדר: באנו ואמרנו אז לממשלה שקו עימות התרחב במדינת ישראל ואנחנו מבקשים הטבות כדי למשוך תושבים אלינו.

עדי אלדר: אני מוצא את עצמי כראש עיריית כרמיאל מנסה להחזיק בכוח את התושבים – ויסלח לי ג'קי – שלא יעברו לנהריה.

עדי אלדר: מה מדינת ישראל משיגה בזה שתושבים שלי עוברים לנהריה או לכפר ורדים, שם יש הטבות מס?

עדי אלדר: מה אתם משיגים בזה?

עדי אלדר: המטרה היא להביא אנשים מהמרכז.

עדי אלדר: אם ניתן הטבות מס גם לישובים שלנו, אני אומר שזה יביא תושבים.

עדי אלדר: בכל הגליל אין מפעל עוגן אחד רציני.

עדי אלדר: בכל הגליל, לא בגליל המזרחי ולא בגליל המרכזי-המערבי.

עדי אלדר: אין לנו מפעלי עוגן רציניים.

עדי אלדר: מצד אחד קריית גת שנמצאת במרחב חצי שעה-ארבעים דקות מתל אביב, מצד שני יוקנעם שבעצם מקבלת היום מסה אדירה של מפעלי היי-טק.

עדי אלדר: ויסלחו לי, אבל כאשר ראש עיריית יוקנעם מגיע לביתו, אני עוד נוסע שעה צפונה, ואני אומר את זה על השולחן כאן בוועדת הכספים.

עדי אלדר: בזמנו, כאשר נתנו לו את ההטבות לא התנגדנו, אמרנו שזה לתקופה מסוימת, אבל עכשיו קורה דבר אבסורדי שבעצם כל מפעלי ההיי-טק נעצרים ביוקנעם ואלינו לא מגיעים מפעלים.

עדי אלדר: רבותיי, אתם קובעים את המדיניות.

עדי אלדר: אנחנו ראשי ערים.

משה גפני: תודה.

משה גפני: חברת הכנסת ליה שמטוב ואחריה מאיר יצחק הלוי, ראש עיריית אילת.

ליה שמטוב: תודה רבה היושב ראש.

ליה שמטוב: אני מצטרפת לברכות.

ליה שמטוב: זה באמת יום חגיגי בכנסת וזה לא רק יום חגיגי אלא אנחנו רואים את העבודה בשטח.

ליה שמטוב: אני כתושבת הגליל רואה את זה יום יום, במיוחד עכשיו כאשר כביש 6 מתרחב והיום, אם אין פקקים, מנצרת עילית לירושלים אני מגיעה בשעה וחצי עד שעה וארבעים דקות.

אבי קרמפה: את נוסעת מהר.

משה גפני: בעוד כמה שבועות יתקיים כאן דיון ואז תוכלו לדון מי נוסע יותר מהר.

ליה שמטוב: כבר מדברים שנים על עידוד מעבר לנגב והגליל של זוגות צעירים ומשפחות חזקות.

ליה שמטוב: אני רוצה לדבר קצת על נצרת עילית.

ליה שמטוב: במרכז העיר היה מפעל של סכיני גילוח, מפעל שהיום הועבר לאזור התעשייה והמבנה הזה עומד כמה שנים והוא ליד המכללה.

ליה שמטוב: אנחנו מעודדים את הסטודנטים להגיע לעיר וללמוד בפריפריה ולקבל את ההנחות.

ליה שמטוב: במקום להקים במקום הזה מעונות לסטודנטים, המקום הזה מיועד עכשיו לבית חולים גריאטרי.

ליה שמטוב: למה?

ליה שמטוב: כי כנראה יש יזם שרוצה להשקיע.

ליה שמטוב: אני מנצלת את ההזדמנות ואני רוצה לבקש מהשר לבקר בנצרת עילית ולראות את המקום.

ליה שמטוב: זה מקום שצריך להיות מיועד למעונות סטודנטים ולא לבית חולים גריאטרי.

ליה שמטוב: יש לנו בעיר בית אבות נהדר ושם לתשושים יש מקומות פנויים, יש 17 מיטות פנויות כי לעיריית נצרת עילית אין את ה-25 אחוזים לשלם את המצ'ינג ולכן את האנשים שזקוקים שולחים הביתה.

ליה שמטוב: עוד משהו.

ליה שמטוב: הזוגות הצעירים שכן רוצים להגיע לגליל ולנגב – ושמעתי היום על ירוחם – בירוחם על חמישים מגרשים, וכבר הייתה הגרלה, הגישו 400 מועמדים.

ליה שמטוב: חמישים הזוגות הם זוגות צעירים שלא יכולים לשלם היום 280 אלף שקלים רק עבור המגרש, ואני כבר לא מדברת על הבנייה.

ליה שמטוב: כמו שאמר ראש העיר כרמיאל, קבלנים שבונים בעפולה למשל, הם לא באים לתל אביב אלא הם באים לנצרת עילית ובכל בית הם מחלקים נייר עליו כתוב שלתושבי נצרת עילית יש הנחה מיוחדת.

ליה שמטוב: מה זה הדבר הזה?

ליה שמטוב: אנחנו רוצים לעודד את הגליל ואנחנו גונבים אחד מהשני את התושבים?

משה גפני: תודה רבה.

משה גפני: אני מצטרף להמלצה שלה שתבוא לבקר בנצרת עילית.

סילבן שלום: אני מבקר המון.

משה גפני: תבוא לבקר בנצרת עילית כי ראש העיר של נצרת עילית, בניגוד למירי רגב, חושב שהחרדים צריכים לגור באיזה מקום.

משה גפני: לא חשוב, עזוב, זה לא רלוונטי.

מירי רגב: אני רוצה שגם החילונים יגורו.

משה גפני: כן, שמענו אותך.

משה גפני: תבוא לבקר בנצרת עילית.

משה גפני: אני ממליץ.

סילבן שלום: הייתי שם.

גאלב מג'אדלה: אם תרצה, נארח אותך בשכונה ערבית.

סילבן שלום: אני אבוא.

סילבן שלום: הייתי בשכונה שעומדת להיות חרדית.

סילבן שלום: הסבנו מרכז קליטה שעכשיו ייכנסו לשם מאה משפחות של סטודנטים בזמן הקרוב והבאנו גם את המפונים מגוש קטיף.

סילבן שלום: גם שם לקחנו בית ספר ועשינו.

משה גפני: אדוני השר, אני מבקש ממך לא להתערב בעקיצות ביני לבין מירי רגב.

סילבן שלום: אבל הזכרת אותי.

משה גפני: השתמשתי בך.

משה גפני: לא מעבר לזה.

מאיר יצחק הלוי: אני אהיה קצר.

מאיר יצחק הלוי: אני מקדם בברכה את היוזמות של המשרד החשוב הזה, גם של המנכ"לית.

מאיר יצחק הלוי: יישר כוח על הרוח ועל הנחישות.

מאיר יצחק הלוי: כעומד בראש העיר הפריפריאלית ביותר, אני רוצה לומר לחבריי שלהבדיל מכם לי אין בעיות של הגירה.

מאיר יצחק הלוי: אני קלטתי בשנה האחרונה קרוב ל-7,000 אזרחים חדשים.

מאיר יצחק הלוי: מזעזע, עד כדי בכי.

מאיר יצחק הלוי: זה נושא בפני עצמו.

מאיר יצחק הלוי: כל יום אני גדל ויש לי יותר ויותר מסתננים בעיר ופחות מהנדסים, פחות רופאים, פחות מורים, פחות עובדים סוציאליים.

מאיר יצחק הלוי: אני אומר שוב שהגזרה החלה כאשר נשדדה מאתנו הטבת המס שנלקחה בחודש מאי 2003.

מאיר יצחק הלוי: מאותו יום החלה הרגרסיה.

מאיר יצחק הלוי: אני רודף אחרי כוחות מקצועיים להיקלט באילת ומנסה לדחות את הכוחות שמגיעים אלי מחוץ לאילת.

מאיר יצחק הלוי: שמעתי את דבריו של ראש עיריית צפת ואני לא רוצה להיכנס לשאלה אם כן פוליטיקה או לא פוליטיקה.

מאיר יצחק הלוי: אני רק אספר לך ולחברים ואני אגבה אותך.

מאיר יצחק הלוי: בתוך העיר, במרחק שלושה קילומטרים ממרכז העיר, דהיינו, בתוך העיר, יש קיבוץ שקוראים לו קיבוץ עינות, אנשים נפלאים ומקסימים שבאו  ליישב את השממה, במרחק של עשרה קילומטרים מוקם עכשיו ישוב שקוראים לו באר אורה.

מאיר יצחק הלוי: שם יש הטבה של 13 אחוזים, משיקולים שאני לא יודע מה הם, וזה אני אומר לחבריי.

מאיר יצחק הלוי: אני לא יודע מה השיקולים, אבל אני יודע.

חיים אורון: תשאל אותי.

מאיר יצחק הלוי: אני אומר את זה בציניות ובסרקזם.

מאיר יצחק הלוי: אדוני חבר הכנסת אורון, אני רוצה שתקשיב.

מאיר יצחק הלוי: אם היום תושבים שלי, המעטים מקרב האוכלוסייה הפרופסיונאלית, קמים ומדלגים לבאר אורה והופכים את הישוב הזה, מרוקנים את אילת מהאיכויות שבה, קולטים את המסתננים ומרוקנים את אילת בגלל ההטבה, זה משהו שהוא מעוות בכל קנה מידה.

מאיר יצחק הלוי: אם רוצים שהעיר הזאת תהיה עם סודנים, אריתראים וקולטת אפריקה, זה בסדר, בואו נגדיר את זה.

מאיר יצחק הלוי: אני חושב שצריך להחזיר את ההטבה לעיר הזאת ולערים נוספות.

מאיר יצחק הלוי: אני חושב שצריך להחזיר את כוח העבודה האיכותי.

מאיר יצחק הלוי: זאת סכנה אסטרטגית.

סילבן שלום: אתה פונה אלי, אבל אני לא הייתי שר האוצר שביטל את זה.

מאיר יצחק הלוי: אבל אני מקווה שתהיה השר שמחזיר את זה.

סילבן שלום: אני הייתי שר האוצר ששמר את זה ולא נתן לבטל את זה.

ציון פיניאן: הנושא של אילת צריך להידון בוועדת הקליטה והעלייה.

משה גפני: אנחנו כמובן לא נתייחס לשאלה מי היה שר האוצר ב-2003 אלא נשאיר את זה לימים טובים יותר.

משה גפני: חבר הכנסת חיים אורון ואחריו אבי קרמפה.

חיים אורון: כמי שחי את כל חייו הבוגרים בנגב, אני כמובן מברך גם על היום הזה וגם על הפעולה המאוד אינטנסיבית וחשובה של שר שרואה בזה נושא מרכזי ופועל.

חיים אורון: אני חושב שמגיעות כל הברכות על כך ויישר כוח.

סילבן שלום: תודה.

חיים אורון: בכל זאת אני שואל את עצמי למה בימים אלה אני כל כך עצוב.

חיים אורון: בימים אלה כל פעם מחדש אני רואה את הפער הענק בין הדיבורים לבין המעשים.

חיים אורון: זה קורה ביום העוני, ביום האישה וגם ביום הנגב והגליל.

חיים אורון: אני מוכן שרק עשרה אחוזים ממה שכאן כולם מבטיחים יתבצע ונגמר העניין.

חיים אורון: היות והחלטתי לא להיות נחמד, אני אדבר כמו שאני מבין את העניינים.

חיים אורון: אני שואל את עדי אלדר.

חיים אורון: אם אני מביא לך 700 מיליון שקלים, אתה מוריד הטבות מס או אתה נותן הטבות למורים, לרופאים, לעובדים סוציאליים ולעוד דברים?

חיים אורון: אני אומר בגלוי שאם יש לי 700 מיליון שדקלים, אני מחלק אותם אחרת.

סילבן שלום: זאת הוצאה וזאת הכנסה.

סילבן שלום: זה לא אותו כיוון.

סילבן שלום: אתה מבלבל את האנשים.

חיים אורון: סילבן ידידי, אני חושב שאתה מבלבל את האנשים.

סילבן שלום: אני?

חיים אורון: כן, כי באה לכאן הממשלה שאתה חבר בה – ואני לא באתי לכאן כדי להיות נחמד אתכם ואני גם יודע שזה לא פופולארי אלא הכי פופולארי לומר 13, מה פתאום?

חיים אורון: 26.

חיים אורון: מה פתאום 13?

חיים אורון: זה נחמד וכולם ימחאו לי כפיים.

חיים אורון: את כל התקציבים קיצצו כי כל אזורי העדיפות הלאומית עכשיו, על פי החלטת ממשלה, הם בעלות תקציבית אפס.

חיים אורון: אם משרד החינוך מחלק פי שניים וחצי יותר מקומות, הוא מחלק פי שניים וחצי פחות לכל אחד ואתם יודעים את זה.

חיים אורון: משרד העבודה והרווחה אותו הדבר, ומשרד השיכון אותו הדבר.

חיים אורון: כשאני צעקתי כאן שזה בלוף, עזבו את עדאללה, עדאללה לא בסיפור של חצור עילית וצפת, אלא זה בייגה שוחט.

חיים אורון: מה אתם רוצים מעדאללה?

חיים אורון: הוא החליט לגבי חצור עילית, בית שאן וערד, וצפת לא.

חיים אורון: הייתי כאן בחדר וזה מופיע  בפרוטוקולים.

חיים אורון: אז מה אתם רוצים מסופר?

חיים אורון: סופר קיבל הנחיית ממשלה להציע הצעה בעלות תקציבית אפס.

חיים אורון: בעלות תקציבית אפס, זה נראה כך.

חיים אורון: אם רוצים דבר אחר, ואני חושב שאין הבדל בין הפחתת מס ובין הוצאה תקציבית, אם מוכנים להרים את גג התקרה של התקציב, וזה ויכוח היסטורי ביני לבין סילבן.

חיים אורון: לא מוכנים להעלות את גג ההוצאה ולכן זה אותו הדבר.

חיים אורון: מבחינתי מס על הדלק שהטילו עכשיו משום שהחליטו להוריד את מס הכנסה לשכבות החזקות.

חיים אורון: מי שלא אומר את זה, יכול להשתתף כמו ציפי לבני בכל מיני נסיעות עם דלק, אבל הדלק עלה כי הורידו את מס הכנסה.

חיים אורון: ביטוח לאומי לא ירד כי העלו את המס על הסיגריות.

חיים אורון: המספרים מונחים כאן על השולחן אחד לאחד.

חיים אורון: אתם מוכנים להיות חלק מהפייט הזה?

חיים אורון: אני פרטנר.

חיים אורון: אני ישבתי שלשום עם חמישה רופאים בבאר שבע.

חיים אורון: מה קורה במרפאות, מה קורה בבתי הספר, מה קורה בסורוקה, מה קורה בתורים וכולכם מכירים את זה, כל אחד מהמקום שלו.

חיים אורון: אם יש לי 700 מיליון, אני נותן לכל רופא שיישאר בנגב עוד 3,000 שקלים בחודש כדי שלא יעזוב את סורוקה ולא יעשה התמחות בסורוקה ואחר כך ילך למרכז, למרות הטבות המס.

חיים אורון: אני מבין בדיוק את הקואליציה כאן.

חיים אורון: אני לא רוצה לרמות אתכם, אבל אני לא מאמין שהממשלה הנוכחית תאשר 700 מיליון שקלים להטבות מס על החלוקה הזאת.

משה גפני: אתה יודע מה הסכנה שיכולה לקרות, שאם לא תתקבל החלטה, עלולה להתקבל החלטה בבג"ץ ואז יבטלו הכל.

חיים אורון: חברים יקרים, אתם נורא רוצים להיות בממשלה ונורא רוצים לשלוט, אבל קבלו החלטות כולל החלטות קשות.

חיים אורון: החלטות קלות זה קל לקבל, אבל החלטות קשות קשה לקבל.

חיים אורון: הרבה זמן ישבתי כאן וראיתי את כל הגלגולים של הטבות המס ואיך הם הלכו.

חיים אורון: אני יכול לתת לך הסבר לכל השכבות הארכיאולוגיות, למה יש את השכבה הראשונה, למה יש את השכבה השנייה, איך הורידו את השכבה השלישית ומתי הוסיפו את השכבה הרביעית, איך יצאה קצרין ואיך נכנסה חצור הגלילית.

חיים אורון: זה ויכוח שצריך לקיים אותו פעם ברצינות בינינו.

חיים אורון: אני זוכר שהייתה פעם ועדה, לפני המון שנים, שאמנון רובינשטיין היה שר החינוך וגדליה גל היה יושב ראש הוועדה ואני הייתי חבר הוועדה.

חיים אורון: אנחנו הצענו מודל להטבות לקריית שמונה.

חיים אורון: אמנון אמר לנו שהוא הולך אתנו.

חיים אורון: הוא אמר שנראה את סל הטבות המס.

חיים אורון: היה שם גם מרכיב של הטבות מס, אל תטעו.

חיים אורון: אני לא בעד לבטל אותן לגמרי, אבל היו הרבה יותר הטבות שייתנו תשובה לאותן אוכלוסיות שאתם ואני – ואני חי שם – כל כך רוצים שיישארו בנגב.

חיים אורון: אני אומר לכם שהטבת מס פלט לא מצילה אותם.

חיים אורון: משפט אחרון.

חיים אורון: חברים, כרגע מה שקורה, היות שלא עושים את ההתמודדות עם המערכת כולה, בעבר פרופסור בבאר שבע היה חייב לגור בבאר שבע משום שזה היה התנאי, ושנית, הוא לא היה יכול להגיע, אבל היום בשעה-שעה וחמש דקות, הוא גר בתל אביב, מרצה בבאר שבע וחוזר לתל אביב.

חיים אורון: כך מתחיל להיות גם בסורוקה ובעוד מקומות.

חיים אורון: זאת אומרת, אם נתמודד עם המכלול הרחב יותר, ולא רק עם שאלת התחבורה – עם שאלת התעסוקה, תעסוקה לאנשים שמסיימים את אוניברסיטת באר שבע וכולי – לכן מאיר, אני אומר עוד הפעם שאם יש לי מיליארד ו-400, אני שם 700 מיליון בהטבות מס ו-700 בדברים אחרים.

חיים אורון: אם יש לי רק 700 מיליון, אני מחלק אותם אחרת.

חיים אורון: נותן הטבות מס רק לשכבת הביניים, מרווח את מדרגות המס לשכבה החלשה, לאותם מורים שכן פגשתי אותם בדימונה שהם מרוויחים 7,000, 9,000, 10,000, 12,000 שקלים, להם אני נותן את ההטבה כי אין לי לתת לכולם ומחפש חלק מהכסף לתת כדי לתת תשובות נקודתיות לאותם תחומים שהם לא אחידים אצל כולם ואותם צריך לחזק.

משה גפני: תודה רבה.

משה גפני: אדוני השר, אני רוצה שתדע שאני מסכים לחלוטין  עם הדברים.

משה גפני: אני לא נכנס לפרטים של הטבות המס, שזה דיון בפני עצמו, אבל העיקרון הוא מאוד נכון.

משה גפני: אתה היית שר אוצר, אתה איש כלכלי, אתה מכיר את המערכת.

משה גפני: אנחנו כאן חברי הקואליציה הולכים וראשינו למטה.

משה גפני: הרי אם היה כסף להטבות המס, הדיון היה יותר קל והיה אפשר לקבל את ההצעה שלך כמות שהיא, אלא שנשאלת השאלה מהיכן מגיע הכסף.

משה גפני: מגיעים לכאן ואומרים לנו שזאת גזרת הכתוב ואי אפשר להזיז את זה.

משה גפני: מפחיתים במס הכנסה, מפחיתים במס חברות, מפחיתים, לא שלא מפחיתים ולא מעלים, זאת אומרת, נותנים לעשירים וזאת החלטת ממשלה ואנחנו לא יכולים לזוז ממנה.

משה גפני: אנחנו, חברי הקואליציה.

משה גפני: ג'ומס יכול להשתעשע כי הוא באופוזיציה ולכן הוא יכול לומר את האמת.

משה גפני: זאת הבעיה?

משה גפני: אנחנו צריכים לאשר כאן העלאה על הדלק ואישרנו.

משה גפני: מירי, את לא בורחת מהעניין הזה וגם לא ציון ולא אני.

משה גפני: אנחנו אישרנו את ההעלאה על הדלק, כשלא הייתה שום סיבה בעולם להעלות.

מירי רגב: אני לא הייתי.

משה גפני: תודה רבה שלא היית.

משה גפני: בנוסף לזה את גם פחדנית.

מירי רגב: נכון.

משה גפני: אני וציון היינו.

מירי רגב: אתה ציון הייתם.

משה גפני: נכון, משום שאנחנו אמיצים.

משה גפני: אנחנו אומרים לאנשים את האמת בפנים.

משה גפני: אנחנו חברי הקואליציה העלינו את המס על הדלק כשלא הייתה סיבה כלכלית לכך.

משה גפני: הכסף היה יכול לבוא ממה שאמר חבר הכנסת חיים אורון.

משה גפני: לא היה צריך השנה להפחית את המס על החברות והם היו מסתדרים.

משה גפני: דיברתי אתם.

משה גפני: עם הכסף הזה היינו יכולים לתת גם הטבות במס.

משה גפני: את לא תצביעי ליכוד בגלל שלא היית?

מירי רגב: אני אמשיך להצביע ליכוד, ואולי גם אתה פעם.

משה גפני: בחיים לא.

מירי רגב: אם הוועדה הייתה מחליטה לא להעלות את מחיר הדלק, לא הייתה העלאה.

גאלב מג'אדלה: גפני, אפשר לחזור לסדר?

משה גפני: כן.

משה גפני: חזרתי.

משה גפני: בכל אופן, אני פונה אליך, אתה איש כלכלי, היית שר אוצר, אתה שר בכיר בממשלה, אתה משנה לראש הממשלה, את הסאגה הזאת בשעה שחסר כסף – ואגב, אני גם לא בטוח אם חסר כסף אבל אפילו אם חסר כסף – יש לנו מקור מימון.

משה גפני: לא להפחית את מס החברות ולא להפחית את המסים הישירים אלא לאפשר להעביר את זה, ואני לא מקבל את מה שחיים אורון אומר לגבי החלוקה בפריפריה, בנגב ובגליל.

משה גפני: על זה צריך להתמודד, אבל כסף יש.

משה גפני: למה אתם נותנים אותי לעשירים?

מירי רגב: 3 מיליארד שקלים.

משה גפני: אבי קרמפה, רשות הדיבור שלך אבל אני מבקש ממש בקיצור.

אבי קרמפה: אדוני יושב ראש הוועדה ואדוני השר.

אבי קרמפה: אני  מצטרף לברכות על הדיון שמתקיים כאן היום וליוזמה של השר סילבן שלום לקיים את היום הזה בכנסת.

אבי קרמפה: אני חושב שזה חשוב.

אבי קרמפה: אנחנו מרגישים טוב מאוד כאשר הכנסת לפחות מתייצבת מאחורינו.

אבי קרמפה: ביום ראשון ביקרה ועדת החוץ והביטחון אצלנו באזור ואני חושב שהביקורים האלה וההתייחסות אלינו נותנים לנו רוח גבית חשובה מאוד.

אבי קרמפה: הנושא של הנחות במס הוא נושא חשוב.

אבי קרמפה: אני מכיר את הדיונים שהיו כאשר גדליה גל היה יושב ראש ועדת הכספים שג'ומס דיבר עליהם ואני אפילו מקבל את העיקרון עליו ג'ומס מדבר, אבל יש לי בעיה אחת והיא שאני לא מאמין לממשלת ישראל, לא זו ולא האחרות, כי כל פעם ששינו את מדרגות המס והקטינו, והבטיחו לנו שהכספים שייחסכו ילכו למקומות שאנחנו תיאמנו ביחד אתם, זה קרה אולי שנה תקציבית אחת, ואולי אפילו זה לא, ואחר כך זה נמוג כלא היה.

משה גפני: ולכן מה אתה מציע?

אבי קרמפה: אני מציע שהטבות המס תימשכנה ובקו העימות, 7 קילומטרים בדרום ו-9 קילומטרים בצפון, על פי הקריטריונים שנהוגים היום.

אבי קרמפה: אם רוצים לתת גם לאחרים, שיוסיפו תקציב.

אבי קרמפה: ההנחות במס הן לא הדבר היחיד.

אבי קרמפה: יש הרבה מאוד דברים אחרים.

משה גפני: כן, אבל הנושא עכשיו הוא הטבות במס.

אבי קרמפה: נכון, אבל אפשר לעשות גם הרבה מאוד דברים אחרים במסגרת עבודת הוועדה הזאת וועדות אחרות, כמו בנושא הבריאות, לעודד רופאים לעודד בתי חולים, להביא ציוד, להביא את המכונים שצריך להביא כדי שבצפון נוכל לעשות צילום 	MRI היום ולא בעוד חודשיים או לנסוע לחיפה לעשות אותו.

אבי קרמפה: אם יטפלו בנושא הבריאות, יכול להיות שגם הנושא של בית הספר לרפואה יוכל להתפתח הרבה יותר טוב ויותר מהר.

משה גפני: נושא ה-MRI נפתר.

משה גפני: סגן שר הבריאות ליצמן פתר את הבעיה.

סילבן שלום: מהתקציב שלי נתתי את ה-MRI בנהריה.

סילבן שלום: מתקציבנו הדל.

משה גפני: מהתקציב של המשרד לפיתוח הנגב והגליל ומשרד הבריאות, סגן שר הבריאות הכפיל את מספר מכשירי ה-MRI.

קריאה: בנהריה?

משה גפני: כן.

קריאה: גם בצפת קיבלנו.

אבי קרמפה: אני מדבר בשם ראשי הרשויות בקו העימות.

אבי קרמפה: אני יושב ראש הפורום.

אבי קרמפה: משפט אחד אני רוצה לומר לטובת העניין ואני אומר את זה לחבריי ראשי הרשויות.

אבי קרמפה: אי אפשר בכל מקום להופיע ולהשחיר את פנינו , לומר שהכל בצפון רע ושום דבר לא טוב.

אבי קרמפה: הצפון יפה, הצפון טוב, הצפון שקט והצפון בטוח, ואם אנחנו רוצים למכור את מרכולתנו, כדאי שנדבר עליה במלים יפות כי אחרת אף אחד לא יקנה אותה.

אבי קרמפה: אני אומר את זה גם לעדי וגם לחברים אחרים.

אבי קרמפה: עדי, למרות שאין לך הטבות במס הכנסה, בנו אצלך שבעים יחידות דיור ואצלי לא בנו כלום ואצל שלמה בוחבוט במעלות שיש לו הטבות במס, לא בנו אף דירה ואתה בעצמך אמרת זאת.

משה גפני: תודה.

משה גפני: חבר הכנסת סעיד נפאע.

סעיד נפאע: תודה.

סעיד נפאע: אני מבקש להתמקד בעניין ההנחות במס.

סעיד נפאע: את הברכות שלי אני אשמור לזמן אחר, עת נראה תוצאות בשטח, במיוחד בסוגיה הזאת.

סעיד נפאע: כאמור, אני מברך על עצם הדיון.

סעיד נפאע: אני מבקש לציין שהסוגיה הזאת של הנחות במס, לא מזמן, לפני טרום אישור התקציב, עלתה במליאת הכנסת לאור החלטה שהייתה בבג"ץ בנושא הזה.

סעיד נפאע: ספציפית הנושא שעלה הוא האם הממשלה הולכת באמת להשאיר את ההחלטה הזאת בידי בג"ץ.

סעיד נפאע: סגן שר האוצר עמד על הדוכן ואמר באופן המפורש ביותר: לא, אנחנו לא נשאיר את ההחלטה הזאת בידי בג"ץ, אנחנו הולכים להסדיר את העניין הזה בחוק התקציב.

סעיד נפאע: בחוק התקציב העניין הזה לא הוסדר, לפחות על פי מה שאומר מרכז המחקר והמידע.

סעיד נפאע: העניין הזה לא הוסדר בחוק התקציב.

סעיד נפאע: יושב ראש הכנסת אז התערב ואני במליאה הצעתי להשאיר את זה בבג"ץ כדי שהוא יחליט.

סעיד נפאע: הוא אמר לי: אתה יכול להיות חבר כנסת, ועובדה שאתה חבר כנסת, אבל הסיכויים שלך עם הדעות שלך להיות שופט בית משפט עליון הם לא כל כך טובים, אז למה לך להשאיר את זה לבג"ץ?

סעיד נפאע: לפי המידע שבידי היום, בג"ץ היום שוקד על כתיבת פסק הדין בנושא הזה.

סעיד נפאע: יש לי חשש שכל החלטה שתתקבל עלולה באיזשהו מקום לשמש יותר מאוחר בידי נציגי המדינה בפני הבג"ץ והם יבואו ויאמרו שיש עמדה של המחוקק, למחוקק יש עמדה כזו וכזו.

סעיד נפאע: לכן כבוד היושב ראש, אולי תשים לב למה שאני מציע.

סעיד נפאע: היות והבג"ץ היום שוקד על כתיבת החלטה בנושא הזה, אני באמת מבקש שכל החלטה שתתקבל כאן, הוועדה תנקוט במשנה זהירות כדי שהחלטה כזו לא תשמש כלי כדי להפריע לדיון שמתקיים היום בבג"ץ.

סעיד נפאע: עם כל הכבוד, אני חלק מהרשות המחוקקת אבל עדיין אני חושב שמי שיפתור את הבעיה הזו בצורה שוויונית, הוא הבג"ץ.

סעיד נפאע: תודה רבה.

משה גפני: ראלב, השר צריך ללכת.

משה גפני: תגיד משפט.

גאלב מג'אדלה: כדי לדבר עם השר, אני בא אליו ואני לא צריך את הוועדה.

גאלב מג'אדלה: אתה לא יודע מה מערכת היחסים שלנו.

משה גפני: אתה יכול לפרט בעניין הזה?

גאלב מג'אדלה: אני אפרט.

גאלב מג'אדלה: כשיצאתי לאזרחות והלכתי לעסקים, הטלפון הראשון שקיבלתי מאישיות פוליטית להתייעצות אתי היה מהשר סילבן שלום.

גאלב מג'אדלה: היושב גפני, אם תצטרך משהו אצלו, אתה יכול לבקש ממני.

גאלב מג'אדלה: אני רוצה להבדיל בין שני דברים, בין הרצון של השר והמנכ"לית, הסגן והצוות שלהם, הרצון האמיתי והכן עם הפנים לגליל והנגב, לבין מדיניות הממשלה.

גאלב מג'אדלה: מדיניות הממשלה, צילם אותה ברנטגן ואפילו ב-MRI שנתת להם בצפת ובנהריה מצוין וזה צילום אמיתי.

גאלב מג'אדלה: אין יותר טוב מ-MRI והוא יותר טוב מה-סי.טי.

גאלב מג'אדלה: אנחנו בוחרים כאן להתאחד סביב המדיניות שלך ולתמוך בך בוועדת כספים.

גאלב מג'אדלה: אי אפשר לבצע את רוח המשימה שלך והרצון שלך להתמודד עם הנגב והגליל במדיניות שוויונית מבלי שישתנו דברים בבסיס.

גאלב מג'אדלה: אנחנו כאן כוועדת כספים יכולים לעמוד לצדך ולימינך במדיניות הזאת למאבק על שינוי אמיתי בבסיס התקציב.

גאלב מג'אדלה: בלי זה לא תוכל ליישם את המדיניות שלך.

גאלב מג'אדלה: אנחנו נתגייס, אופוזיציה וקואליציה, כולנו יחד, כדי שתביא מדיניות שוויונית לטובת הגליל והנגב.

גאלב מג'אדלה: להחזיר את חוקי הנגב, אני חושב שזה מה שאנחנו צריכים לעבוד עליו קשה יחד, כדי להחזיר את חוקי הנגב וגם לפעול לחקיקה בגליל כי זאת הדרך היחידה ליישם את המדיניות הזאת עם הפנים לנגב ולגליל כמדיניות שוויונית לכל אזרחי המדינה.

משה גפני: תודה רבה.

סילבן שלום: אני מתנצל, אני חייב לצאת.

סילבן שלום: אמרתי שאהיה כאן עד 11:00 אבל משכתי עד 11:20.

סילבן שלום: בין 2 ל-4 אנחנו מקיימים דיון פתוח של כל ראשי הערים וחברי הכנסת באולם ירושלים, קומה אחת מעל, ושם אפשר יהיה לדבר ואני אשמע את הדברים.

סילבן שלום: מאחר שאני צריך להיות בכל הוועדות, אני חייב לצאת.

סילבן שלום: אני בעשרים דקות והיושב ראש עוד רוצה שאני אתייחס במשפט.

סילבן שלום: אם כן, משפט אחד של סיכום.

ציון פיניאן: מנהלי בתי החולים מחכים לך בוועדת הרווחה.

סילבן שלום: בסדר.

סילבן שלום: אני אשאר.

ביאן קבלאן: אני יושב ראש מועצה מקומית בית ג'אן.

ביאן קבלאן: אני אומר דברים אמיתיים.

ביאן קבלאן: לגבי הטבות המס בקו עימות, לישובים שנמצאים בקו עימות.

ביאן קבלאן: אמנם הם ניתנים אבל לא על פי הקריטריונים שנקבעו על ידי הממשלה.

ביאן קבלאן: הישוב בית ג'אן נמצא בטווח, כפי שהזכיר חברי קרמפה, של תשעה קילומטרים והוא לא מקבל למרות שישובים אחרים שנמצאים במרחק יותר גדול, מקבלים הטבות של 13 אחוזים.

ביאן קבלאן: אין לי בעיה שכולם יקבלו, אבל אלה שנמצאים בתוך הטווח צריכים לקבל בזכות.

ביאן קבלאן: הגיע הזמן לעשות שוויון  בין כולם ולעשות צדק.

ביאן קבלאן: העניין שלנו גם הוא נדון בבג"ץ ואני מציע שהממשלה תקבל החלטה ושלא נצטרך ללכת דרך בית המשפט.

ביאן קבלאן: כבוד השר, אני פונה אליך.

ביאן קבלאן: במצגת שלך חילקת שבעים אחוזים יהודים ו-30 אחוזים ערבים.

משה גפני: מיעוטים.

ביאן קבלאן: אחר כך הייתה עוד חלוקה של יהודים, ערבים, בדואים והתעלמתם מהדרוזים והצ'רקסים.

סילבן שלום: זה לא אני.

סילבן שלום: זה האוצר.

סילבן שלום: אלה הנתונים של האוצר ולא שלי.

סילבן שלום: אני חייב לעבור לוועדת הכלכלה , שם מחכים לי הרבה מאוד אנשים.

סילבן שלום: לאחר מכן אני חייב לרוץ לוועדת העלייה.

סילבן שלום: אנחנו מדברים על רצון לעשות משהו שפועל באופן תיאורטי, שנפעל למען הגליל והנגב ושלא ביד השנייה נפגע בגליל ובנגב.

סילבן שלום: הייתי שר אוצר ואני אומר לכם שהכנסות ממסים בשנה הזאת, הם הרבה הרבה מעבר תחזיות ולציפיות.

סילבן שלום: הרבה הרבה מעבר.

סילבן שלום: אמנם זה לטווח ארוך, אבל בסופו של יום אנחנו צריכים לדעת שכאשר אתה מוריד את ההכנסה, זה לא באותו גודל.

סילבן שלום: כל אחד בנטייה השולית שלו לצרוך, מכניס את ההכנסה הפנויה גם לצריכה ובסופו של דבר זה מגדיל את הפעילות הכלכלית באזורים האלה.

סילבן שלום: אני רוצה שתדעו שזה אפשרי.

סילבן שלום: אנחנו גם לא בטוחים עד הסוף אם באמת זה כצעקתה בסכום הזה.

סילבן שלום: זה סכום שניתן, בסדר, אני מקבל את זה, אבל צריך לבחון אם באמת זה הסכום.

סילבן שלום: גם אם זה הסכום, עדיין אפשר לעשות את המהלך הזה ולצרף את כל הגופים האחרים.

סילבן שלום: אנחנו עושים דברים רבים ואני חושב שהדברים האלה קורים.

סילבן שלום: דיברנו על העניין של בית ספר לרפואה בצפת ודנו על אוניברסיטה בגליל, אבל אנחנו עכשיו רוצים להביא את מכללת בצלאל לערד, שזה משהו דרמטי, את האקדמיה למוזיקה לאוניברסיטת בן גוריון, דבר שייתן גם הרבה תרבות, אבל תראו מה קורה היום בצפון, וכל אחד יודע.

סילבן שלום: רואים את הכבישים, רואים את המעשים, רואים את הפעילות, רואים את הרכבת.

סילבן שלום: הדברים האלה קורים.

סילבן שלום: הבאנו הנחה של עד מאה אלף שקלים בעלות הקרקע למי שירכוש היום דירה בגליל, באזורי קו הגדר 160 אלף בעלות הפיתוח כי שם זה אפס.

סילבן שלום: 160 אלף הנחה בעלות הפיתוח, אבל יש המון בירוקרטיה.

סילבן שלום: דרך אגב, עשינו מעשה.

סילבן שלום: אנחנו מקימים עכשיו מינהלת.

סילבן שלום: אנחנו מביאים את פנחס ולרשטיין.

סילבן שלום: אתם מכירים את פנחס ולרשטיין שבנה את יהודה ושומרון?

סילבן שלום: מביאים אותו שיבנה את הנגב והגליל יחד אתנו ויעזור לנו לעשות את אותם דברים בהם הוא מתמחה יחד עם תנועות מיישבות אחרות, עם אור משימות, עם כפרי סטודנטים אילים ועם כל הגופים האחרים וזה כדי לעשות מעשה כדי להזיז את זה.

סילבן שלום: זה אפשרי.

סילבן שלום: הדברים האלה נעשים.

סילבן שלום: אני חושב שאם תצא מכאן קריאה לבוא ולעשות את הפעולה שאני מאמין בה, זה בסופו של דבר ירחיב את מעגל הזכאים ויאפשר לנו להביא את האנשים שרוצים לבוא.

סילבן שלום: אם לא, בקריית שמונה- ואילן התייחס לזה – כאשר זה ירד מ-25 אחוזים ל-10 אחוזים בלבד, וכאשר בדימונה זה ירד מ-20 אחוזים לשבעה אחוזים, גם לא נראה את התושבים.

נסים מלכה: מה איכפת לו?

סילבן שלום: תודה.

סילבן שלום: אני רץ לוועדות הבאות.

סילבן שלום: אדוני היושב ראש, אני מודה לך.

סילבן שלום: טמיר, כל הוועדה, תודה רבה.

משה גפני: אדוני השר, אני מודה לך.

משה גפני: ועדת הכספים, ועל זה לא היו כאן חילוקי דעות, את המשרד לפיתוח הנגב והגליל, ואת השר שעומד בראשו, את סגן השר ואת המנכ"לית.

משה גפני: אנחנו מאוד מכבדים את העניין הזה ואנחנו מברכים על כך.

משה גפני: אנחנו חושבים שזה יעד לאומי ממדרגה ראשונה ואנחנו חושבים שאתם עושים עבודה טובה ועל זה אין חילוקי דעות.

משה גפני: לגבי הטבות המס.

משה גפני: אנחנו מעוניינים שיהיו הטבות המס.

משה גפני: אנחנו רוצים שזה יימשך ואנחנו קוראים לממשלה לקבל החלטה.

משה גפני: אנחנו נשתף פעולה לחלוטין כשתהיה החלטה, החלטה מסודרת.

משה גפני: אני עוד לא יודע לגבי הצוות, אבל אני אחליט בעצמי אם הממשלה לא תעשה, אם אנחנו נעשה, אבל אנחנו קוראים לממשלה להמשיך את הטבות המס בהחלטה מסודרת וטובה שהממשלה תקבל.

משה גפני: אנחנו, ועדת הכספים, נשתף פעולה עם היעד שאתה הצבת כאן.

משה גפני: גם קודם ביקשנו ואנחנו רוצים שזה יימשך.

משה גפני: תודה רבה אדוני השר.

נסים מלכה: השר, הקריאה הראשונה היא להמשיך בהטבות המס ולכלול את הישובים שיש להם את אותם קריטריונים.

סילבן שלום: אני מתנצל.

סילבן שלום: פשוט מחכים לי אנשים רבים בוועדה אחרת.

סעיד נפאע: הדברים מופנים אליך כבוד היושב ראש.

סעיד נפאע: אתה בירכת את השר וביקשת שימשיכו בהטבות.

משה גפני: לא. אמרתי שהממשלה תקבל החלטה.

סעיד נפאע: בסדר.

סעיד נפאע: תקבל החלטה אבל ישנם ישובים וצריך שיהיה משפט אחד האומר שגם ישובים שזהים לישובים האחרים יהיו.

משה גפני: בוודאי.

סעיד נפאע: לא, זה לא ודאי.

משה גפני: אחרת יש בג"ץ.

משה גפני: אמרתי בתחילת הדברים ואני אומר גם עכשיו.

משה גפני: יש בג"ץ בעניין הזה וצריך לשנות את המצב, לשנות באופן כזה שהוא יענה גם על הדרישות של השוויון כי אחרת זה ייפסל בבג"ץ.

משה גפני: זה אפילו לא דיון.

משה גפני: מה אני אומר שהממשלה תביא?

משה גפני: אחרת אנחנו יכולים לאשר ושלום על ישראל.

משה גפני: תודה רבה.

משה גפני: אני עושה הפסקה של חמש דקות.